عارفانہ اور متصوفانہ اشعار

**عارفانہ اور متصوفانہ اشعار** شمیم طارق کی کتاب ہے۔ اس کتاب کے محرک **انقلاب** کے ایڈیٹر جناب **شاہد لطیف** ہیں۔ شمیم طارق کے عارفانہ اور متصوفانہ اشعار کی تشریح و تفیہم کا سلسلہ **انقلاب** میں اپریل سے اکتوبر 2024ء تک جاری رہا۔ ان مضامین کی مقبولیت دیکھتے ہوئے ادارہ **ایم آر پبلی کیشنز نئی دہلی** نے اسے 2025ء میں بڑے اہتمام سے کتابی صورت میں شائع کیا۔ یہ کتاب 144؍ صفحات پر مشتمل ہے۔

## تبصرہ جات
* **محمد رفیع انصاری**: یہ کتاب دیدہ زیب، ساتھ نبھانے میں آسان، آسانی سے دل میں اور بک شیلف میں جگہ بنا لے۔ سرورق کا رنگ اور آہنگ صوفیانہ۔ انتساب کا منفرد انداز خانوادۂ کاظمیہ (کاکوروی) کے لائق فرزند پروفیسر **مسعود انور علوی** کے نام جن کے پاکیزہ ذوق مطالعہ نے شمیم صاحب کے اس سلسلۂ مضامین کو بے حد پسند کیا۔ صفحہ6؍ پر شمیم صاحب کا ایک شعر جگمگا رہا ہے۔ قاری اس شعر کی گہرائی میں چلا جاتا ہے تو عجیب منظر ہوتا ہے:
وہ جو حرف شعلہ سرشت تھا تری جیت بھی مری ہار بھی

میں قلندری کی ترنگ میں وہی کہہ گیا سرِ دار بھی

کتاب میں خواجہ میر درد تا سید امین اشرف بیس شعرا کے منتخب صوفیانہ اورمتصوفانہ اشعار کی تشریح کی گئی ہے۔ زبان سادہ اور عام فہم ہے۔ طرزِ تحریر دلنشین ہے۔ یہ شمیم صاحب کی چوبیسویں تصنیف ہے۔ یوں تو اس کتاب کی کئی باتیں قابلِ ذکر ہیں مثلاً اس میں چند ایسے شاعروں کا دیدار ہوا ہے جنھیں پہلے نہیں دیکھا گیا تھا۔ ان میں **شاہ تراب علی قلندر** اور بیدم وارثی کی تصویریں قابلِ ذکر ہیں۔**حرفِ انکسار** میں مصنف فرماتے ہیں کہ ’عارف سے مراد پہچاننے والایا حق کی معرفت رکھنے والا اور عارفانہ سے مراد عارف کی مانند ہے۔ 
ایک عرصہ سے راقم الحروف کو مرزا غالب کے ایک شعر نے مغلوب کر رکھا تھا لیکن کتاب میں اس کی فکر انگیز تفہیم نے دماغ روشن کر دیا۔ **غالبؔ** کا یہ شعر تو آپ نے سنا ہوگا:
ایماں مجھے روکے ہے جو کھینچے ہے مجھے کفر

کعبہ مرے پیچھے ہے کلیسا مرے آگے

کلامِ غالبؔ کے اکثر شارحین نے اس شعر کی تشریح میں اسے مرزا غالب کی روشن خیالی اور دین ِ اسلام سے انحراف کا اشاریہ قرار دیا ہے۔ **شمیم** صاحب اس باب میں سوال اٹھاتے ہوئے جو بات کہتے ہیں وہ دل کو لگتی ہے۔ فرماتے ہیں ’اگر کوئی شخص کنویں میں کود کر یا دریا میں چھلانگ لگا کر یا پہاڑ سے نیچے کی طرف جست لگا کر مرجانا چاہتا ہو تو اس کو آگے سے بچائیں گے یا پیچھے سے؟ یقیناً پیچھے سے پکڑ کر۔ غالبؔ یہی کہہ رہے ہیں کہ نیا تمدن اور نئے حکمراں مجھے اپنی طرف راغب کر رہے ہیں مگر میں جس دین کا ماننے والا ہوں اس کے مبادیات مجھے ٹس سے مس ہونے نہیں دیتے۔ ہزار کلیسا میرے سامنے ہوں مگر کعبہ پر ایمان یا اس سے رشتہ اتنا مستحکم ہے کہ ٹوٹ نہیں سکتا۔
فراق گورکھپوری، فیض احمد فیض اور جانثار اختر کے یہاں ایسے اشعار مل جاتے ہیں جنھیں تصوف کے پس منظر کے بغیر سمجھا ہی نہیں جا سکتا ہے۔ فیض احمد فیض ترقی پسند شاعر ہیں مگر ان کی شاعری غنائیت کے حوالے سے جانی جاتی ہے۔ پاکستان کے اشفاق احمد فیض احمد فیض کے دوست مگر فکر و عقیدے میں ان سے مختلف تھے۔ انھوں نے **فیض** کو ملامتی صوفی کہا ہے۔ فرماتے ہیں: ’’یہ ادب، یہ صبر، ایسا دھیما پن، اس قدر درگزر، کم سخن اور احتجاج سے گریز صوفیوں کے کام ہیں۔ ان سب کو فیض صاحب نے اپنے دامن میں سمیٹ رکھا ہے۔ اوپر سے ملامتی رنگ یہ اختیار کیا ہے کہ اشتراکیت کا گھنٹہ بجاتے پھرتے ہیں کہ کوئی قریب نہ آئے۔‘‘ اس باب میں **شمیم** صاحب نے **فیض** کے کئی اشعار نقل کیے ہیں جو ان کے صوفی ہونے کی دلالت کرتے ہیں، مثلاً :
جو تجھ سے عہدِ وفا استوار رکھتے ہیں

علاجِ گردشِ لیل و نہار رکھتے ہیں

**فیض** کا مشہور شعر بھی اسی قبیل کا ہے:

دربارِ وطن میں جب اک دن سب جانے والے جائیں گے

کچھ اپنی سزا کو پہنچیں گے،کچھ اپنی جزا لے جائیں گے

جانثار اختر ترقی پسند شاعر تھے۔ صوفی خاندان سے متعلق تھے۔ منکر خدا نہیں تھے۔ اسلام کو ایک مکمل مذہب تصور کرتے تھے۔ جب ان کا انتقال ہوا تو جیکٹ کی جیب سے سگریٹ کی ڈبیا بر آمد ہوئی تھی جس پر چند شعر لکھے ہوئے تھے۔ ان شعروں میں دردمندی دُعا میں اور شکایت مناجات میں ڈھلتی ہوئی محسوس ہوتی ہے:
اے خدا چند گھرانوں پہ ہے اکرام ترا

بات تو جب ہے کہ رحمت تری گھر گھر برسے

ایک اور شعر ملاحظہ کریں:

تمام عمر کی نظارگی کا حاصل ہے

وہ ایک درد جو آنکھوں میں ڈھل گیا ہے میاں

ان شعروں پر تبصرہ کرتے ہوئے شمیم طارق فرماتے ہیں: ’’یہ درد مندی تصوف کی حقیقت اور روایت سے ان کی مخلصانہ وابستگی کی عطا ہے۔ وہ مذہبی شخص نہیں تھے مگر ڈھونگی باباؤں سے اچھے تھے۔‘‘
مختصر یہ کہ یہ کتاب تصوف سے دلچسپی رکھنے والوں کے لیے خصوصی اہمیت کی حامل ہے لیکن اردو کے بالغ نظر قارئین کے لیے بھی مفید اور کارآمد ہے۔ نیز تصوف پر تحقیقی کام کرنے والوں کے لیے مینارۂ نور بھی۔ شمیم طارق کا دائرہ کار ایک دریا کی طرح وسیع و عریض ہے۔